b'\n_START_ARTICLE_\nRainer Forss\n_START_PARAGRAPH_\nRainer Uolevi Forss (s. 20. lokakuuta 1930 Turku) on suomalainen entinen jalkapalloilija, jalkapallovalmentaja ja j\xc3\xa4\xc3\xa4kiekkoilija._NEWLINE_Hy\xc3\xb6kk\xc3\xa4\xc3\xa4j\xc3\xa4n\xc3\xa4 pelannut Forss aloitti uransa Turun Pyrkiv\xc3\xa4ss\xc3\xa4 10-vuotiaana. H\xc3\xa4n nousi siihen aikaan Suomisarjassa pelanneen Pyrkiv\xc3\xa4n edustusjoukkueeseen 1949. Pyrkiv\xc3\xa4 nousi p\xc3\xa4\xc3\xa4sarjatasolle 1952 ja voitti Suomen mestaruuden 1954. Forss pelasi mestaruuden j\xc3\xa4lkeen Pyrkiv\xc3\xa4ss\xc3\xa4 viel\xc3\xa4 yhden kauden kunnes siirtyi Suomisarjan Turun Tovereihin, jossa h\xc3\xa4n pelasi 1956\xe2\x80\x931957 ja 1960\xe2\x80\x931963. V\xc3\xa4liss\xc3\xa4 Forss k\xc3\xa4v\xc3\xa4isi kahden kauden verran Turun Weikoissa. Uransa lopussa h\xc3\xa4n pelasi viel\xc3\xa4 kauden Pargas IF:ss\xc3\xa4 ja kaksi Turun Palloseurassa. Pitk\xc3\xa4n pelaajauransa aikana Forss pelasi ainoastaan viisi kautta p\xc3\xa4\xc3\xa4sarjatasolla, jossa h\xc3\xa4nelle kertyi 89 ottelua ja 52 maalia. Forss voitti SM-sarjan maalikuninkuuden kaudella 1953 15 maalilla._NEWLINE_Rainer Forss pelasi maajoukkueessa vuosina 1951\xe2\x80\x931961 yhteens\xc3\xa4 18 A-maaottelua. Hy\xc3\xb6kk\xc3\xa4\xc3\xa4j\xc3\xa4n\xc3\xa4 roolin ohella h\xc3\xa4n pelasi v\xc3\xa4lill\xc3\xa4 my\xc3\xb6s topparina ja laitapuolustajana._NEWLINE_Pelaajauran j\xc3\xa4lkeen Forss toimi pitk\xc3\xa4\xc3\xa4n valmentajana. H\xc3\xa4n aloitti Turun Palloseuran valmentajana 1965 ollessaan viel\xc3\xa4 my\xc3\xb6s seuran pelaaja. Forss luotsasi TPS:n mestariksi 1968. TPS:n lis\xc3\xa4ksi h\xc3\xa4n on valmentanut Turun Pyrkiv\xc3\xa4\xc3\xa4, Pallo-Iiroja ja Salon Palloilijoita._NEWLINE_Jalkapallon lis\xc3\xa4ksi Forss on pelannut j\xc3\xa4\xc3\xa4kiekkoa Turun Pyrkiv\xc3\xa4n SM-sarjajoukkueessa 1951-53 yhteens\xc3\xa4 5 sarjaottelua._NEWLINE_Rainer Forssin poika, Tero Forss, on my\xc3\xb6s entinen p\xc3\xa4\xc3\xa4sarjatason jalkapalloilija.'